SL Uradni list Evropske unije C 163/38

Obvestilo o začetku delnega vmesnega pregleda protidampinških ukrepov, ki se uporabljajo pri uvozu nekaterih dokončanih tkanin iz poliestrskih filamentov s poreklom iz Ljudske republike Kitajske

(2008/C 163/09)

Komisija je prejela zahtevek za delni vmesni pregled v skladu s členom 11(3) Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti (v nadaljnjem besedilu: osnovna uredba) (1). Pregled je omejen na preučitev obsega izdelka zaradi razjasnitve, ali nekatere vrste izdelkov spadajo v obseg protidampinških ukrepov za uvoz nekaterih dokončanih tkanin iz poliestrskih filamentov.

1. Zahtevek za pregled

Zahtevek je vložila družba Hüpeden GmbH & Co KG (v nadaljnjem besedilu: vložnik), uvoznik iz Nemčije.

2. Izdelek

Izdelek, ki se pregleduje, so tkanine iz preje iz sintetičnih filamentov, ki vsebujejo po masi 85 % ali več teksturiranih in/ali neteksturiranih poliestrskih filamentov, barvanih (vključno z beljenimi) ali potiskanih, s poreklom iz Ljudske republike Kitajske (v nadaljnjem besedilu: zadevni izdelek), trenutno uvrščene pod oznake KN 5407 51 00, 5407 52 00, 5407 54 00, 5407 61 10, 5407 61 30, 5407 61 90, 5407 69 10 in 5407 69 90. Te oznake KN so zgolj informativne.

3. Obstoječi ukrepi

Trenutno veljavni ukrep je dokončna protidampinška dajatev, uvedena z Uredbo Sveta (ES) št. 1487/2005 (2), kakor je bila nazadnje spremenjena z Uredbo Sveta (ES) št. 1087/2007 (3), na uvoz nekaterih dokončanih tkanin iz poliestrskih filamentov s poreklom iz Ljudske republike Kitajske.

4. Razlogi za pregled

Zadevni izdelek, za katerega veljajo ukrepi iz člena 1 Uredbe (ES) št. 1487/2005, so tkanine iz preje iz sintetičnih filamentov, ki vsebujejo po masi 85 % ali več teksturiranih in/ali neteksturiranih poliestrskih filamentov, barvanih (vključno z beljenimi) ali potiskanih. Vložnik trdi, da se izdelek, ki ga uvaža, uporablja samo v proizvodnji posebnega lepilnega traku za izolacijo kablov v žični napeljavi motorjev, predvsem avtomobilskih (v nadaljnjem besedilu: lepilni trak).

Posebne tehnične in kemične lastnosti lepilnega traku se razlikujejo od lastnosti zadevnega izdelka, zlasti je jasna razlika pri natezni trdnosti in obarvanosti. Ti dve lastnosti sta posledica proizvodnega postopka, med katerim se, v nasprotju s proizvodnjo zadevnega izdelka, vrtečemu podstavku dodaja ogljik. Pri tem se natezna trdnost zmanjša za 20 %, zato lahko zaposleni v avtomobilski industriji ročno pretrgajo trak, posledično pa se povečata hitrost in varnost dela, saj dodatna orodja niso potrebna. Med tem postopkom postane lepilni trak tudi pristne črne barve, ki je odporna na topila. Barva prenaša stik z nafto in bencinom ter ne pušča madežev ali beli. Zaradi nizke natezne trdnosti in nezmožnosti spreminjanja barve zamenljivost zadevnega izdelka z lepilnim trakom ni mogoča.

Zato se zdi primerno, da se primer pregleda glede obsega zadevnega izdelka. Kakršna koli uredba, ki bi bila sprejeta na podlagi tega pregleda, bi lahko imela retroaktivni učinek od datuma uvedbe ustreznih ukrepov ali morda od poznejšega datuma, na primer od datuma po objavi tega obvestila. Vsi gospodarski subjekti, še zlasti uvozniki, so pozvani, da izrazijo svoja stališča o tej zadevi in jih utemeljijo s kakršnimi koli dokazili.

5. Postopek

Po posvetovanju s svetovalnim odborom je Komisija ugotovila, da obstajajo zadostni dokazi, ki upravičujejo začetek delnega vmesnega pregleda, zato začenja pregled v skladu s členom 11(3) osnovne uredbe, ki je omejen na proučitev obsega izdelka.

(a) Vprašalniki

Da bi Komisija pridobila informacije, za katere meni, da so potrebne za preiskavo, bo poslala vprašalnike vložniku, industriji Skupnosti, drugim znanim proizvajalcem v Skupnosti, znanim uvoznikom, znanim uporabnikom in znanim proizvajalcem izvoznikom v Ljudski republiki Kitajski. Komisija mora te informacije in ustrezna dokazila prejeti v roku, določenem v točki 6(a).

(b) Zbiranje informacij in zaslišanja

Vse zainteresirane stranke so vabljene, da izrazijo svoja stališča, predložijo poleg izpolnjenih vprašalnikov še druge informacije in zagotovijo ustrezna dokazila. Komisija mora te informacije in ustrezna dokazila prejeti v roku, določenem v točki 6(a).

Poleg tega lahko Komisija zasliši zainteresirane stranke, če te vložijo zahtevek in v njem navedejo posebne razloge za njihovo zaslišanje. Ta zahtevek mora biti vložen v roku, določenem v točki 6(b).

6. Roki

(a) Roki, v katerih se stranke lahko javijo, predložijo izpolnjene vprašalnike in kakršne koli druge informacije

Če zainteresirane stranke želijo, da se med preiskavo upoštevajo njihova stališča, se morajo javiti Komisiji, izraziti svoja stališča in predložiti izpolnjene vprašalnike ali kakršne koli druge informacije v 40 dneh od objave tega obvestila v Uradnem listu Evropske unije, če ni določeno drugače. Opozoriti je treba, da je uveljavljanje večine procesnih pravic, določenih v osnovni uredbi, odvisno od tega, ali se stranka javi v navedenem roku.

(b) Zaslišanja

Vse zainteresirane stranke lahko pri Komisiji zaprosijo tudi za zaslišanje v istem 40-dnevnem roku.

7. Pisna stališča, izpolnjeni vprašalniki in korespondenca

Vsa stališča in zahtevki zainteresiranih strank morajo biti predloženi v pisni obliki (ne v elektronski obliki, razen če ni določeno drugače) in v njih morajo biti navedeni ime, naslov, elektronski naslov, telefonska številka ter številka telefaksa zainteresirane stranke. Vsa pisna stališča, vključno z informacijami, zahtevanimi v tem obvestilu, izpolnjenimi vprašalniki in korespondenco, ki jih zainteresirane stranke predložijo na zaupni osnovi, se označijo z „Interno (4)“ ter se jim v skladu s členom 19(2) osnovne uredbe priloži nezaupna različica, opremljena z oznako „V pregled zainteresiranim strankam“.

Naslov Komisije za korespondenco:

European Commission Directorate General for Trade Directorate H Office: J-79 4/23 B-1049 Bruselj Telefaks: (32-2) 295 65 05

8. Nesodelovanje

V primerih, ko katera koli zainteresirana stranka zavrne dostop do potrebnih informacij, jih ne zagotovi v določenih rokih ali znatno ovira preiskavo, se lahko v skladu s členom 18 osnovne uredbe na podlagi razpoložljivih dejstev sprejmejo pozitivne ali negativne ugotovitve.

Če se ugotovi, da je katera koli zainteresirana stranka predložila napačne ali zavajajoče informacije, se te ne upoštevajo, uporabijo pa se lahko razpoložljiva dejstva. Če zainteresirana stranka ne sodeluje ali pa sodeluje le delno in zato ugotovitve temeljijo na razpoložljivih dejstvih v skladu s členom 18 osnovne uredbe, je lahko izid za to stranko manj ugoden, kot bi bil, če bi sodelovala.

9. Možnost zahteve pregleda v skladu s členom 11(3) osnovne uredbe – časovni okvir preiskave

Preiskava se v skladu s členom 11(5) osnovne uredbe zaključi v 15 mesecih po objavi tega obvestila v Uradnem listu Evropske unije.

10. Obdelava osebnih podatkov

Vsi osebni podatki, zbrani v tej preiskavi, bodo obdelani v skladu z Uredbo (ES) št. 45/2001 Evropskega parlamenta in Sveta o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (5).

11. Pooblaščenec za zaslišanje

Opozoriti je treba, da lahko zainteresirane stranke v primeru, ko menijo, da imajo težave pri uveljavljanju pravic do obrambe, zahtevajo posredovanje pooblaščenca za zaslišanje GD za trgovino. Pooblaščenec deluje kot posrednik med zainteresiranimi strankami in službami Komisije, tako da po potrebi posreduje pri proceduralnih zadevah, ki vplivajo na zaščito njihovih interesov v določeni preiskavi, zlasti glede zadev v zvezi z dostopom do dokumentacije, zaupnostjo, podaljšanjem rokov in predložitvijo pisnih in/ali ustnih stališč. Dodatne informacije in kontaktni podatki so zainteresiranim strankam na voljo na spletnih straneh pooblaščenca za zaslišanje na spletni strani GD za trgovino (http://ec.europa.eu/trade).

(1) UL L 56, 6.3.1996, str. 1. Uredba, kakor je bila nazadnje spremenjena z Uredbo (ES) št. 2117/2005 (UL L 340, 23.12.2005, str. 17).

(2) UL L 240, 16.9.2005, str. 1.

(3) UL L 246, 21.9.2007, str. 1.

(4) To pomeni, da je dokument samo za notranjo rabo. Zaščiten je v skladu s členom 4 Uredbe (ES) št. 1049/2001 Evropskega parlamenta in Sveta v zvezi z dostopom javnosti do dokumentov Evropskega parlamenta, Sveta in Komisije (UL L 145, 31.5.2001, str. 43). Je zaupen dokument v skladu s členom 19 osnovne uredbe in členom 6 Sporazuma STO o izvajanju člena VI GATT 1994 (Protidampinški sporazum).

(5) UL L 8, 12.1.2001, str. 1.